04/02/2013 | Administración LocalMunicipal
Padrón
Corrección erros bases licitación postos de pascua 2013-2016

Por acordo da Xunta de Goberno Local, adoptado na sesión realizada o 4 de xaneiro do 2013, convocouse o procedemento de licitación para o outorgamento das licenzas de uso das parcelas do dominio público municipal municipal situadas no Campo do Souto e Paseso do Espolón para a instalación de atraccións feirais con motivo da celebración das festas de Pascua nos exercicios 2013, 2014, 2015 e 2016 e aprobouse o prego de condicións que rexen esta licitación. Observados varios erros no texto do prego faise público que por Resolución do Alcalde número 34/2013, do 25 de xaneiro, adoptouse o seguinte acordo: Primeiro. Avocar a competencia para correxir os erros detectados no prego de condicións que rexerán a licitación das licenzas de uso das parcelas do dominio público municipal para a instalación das atraccións feirais nas festas da Pascua, dado que o prazo de licitación xa está aberto. Segundo. Correxir os erros cometidos no prego de condicións que rexerán a licitación para o outorgamento das licenzas de uso das parcelas do dominio público municipal situadas no Campo do Souto e Paseo do Espolón para a instalación de atraccións feirais con motivo da celebración das festas da Pascua 2013, 2014, 2015 e 2016, aprobado por acordo da Xunta de Goberno Local do 4 de xaneiro do 2013, de tal xeito que: A) Na condición 4, onde di <<A desmontaxe producirase nos 5 días seguintes ao “domingo de Pascua”, de tal xeito que ás 00:00 horas do último día o dominio público atópese expédito de calquera ocupación e en condicións óptimas.>> Debe dicir: <<A desmontaxe producirase nos 5 días seguintes ao último domingo autorizado para o desenvolvemento da actividade (o denominado tradicionalmente “domingo de Pascuilla”), de tal xeito que ás 00:00 horas do último día o dominio público atópese expédito de calquera ocupación e en condicións óptimas>>. B) Na condición 12.2. viii, onde di <<O título do procedimento, é dicir, “Licitación convocada polo Concello de Padrón para a adxudicación das autorizacións de uso de parcelas do dominio público municipal para a instalación de atraccións feriais durante as festas da Pascua do 2013-2017”.>> Debe dicir: <<O título do procedemento, é dicir, “Licitación convocada polo Concello de Padrón para a adxudicación das autorizacións de uso de parcelas do dominio público municipal para a instalación de atraccións feriais durante as festas da Pascua do 2013-2016”.>> Terceiro. Publicar o correspondente anuncio de corrección de erros no Boletín Oficial da Provincia e na páxina web do Concello de Padrón conxuntamente, neste último caso, co texto correxido do prego de condicións. Cuarto. A presente resolución pon fin á vía administrativa e contra a mesma poderase interpoñer, potestativamente, recurso de reposición ante o mesmo órgano que a ditou no prazo dun mes contado desde o día de recepción da notificación da presente, ou ben, directamente, recurso contencioso-administrativo ante o Xulgado do Contencioso-Administrativo no prazo de dous meses contados desde a mesma data, sen prexuízo de que se poida interpoñer calquera outro recurso que se estime pertinente. Quinto. Dar traslado da presente resolución á Intervención Municipal e dar conta ao Pleno na primeira sesión ordinaria que se convoque. Padrón, 25 de xaneiro do 2013 O Alcalde Asdo. Antonio Fernández Angueira